หุ้นบ้านปูร่วง 6 บาท
หุ้นบ้านปูร่วงหลังถูกจีนคุมราคาขายถ่านหิน
29 มิ.ย. 2553

หุ้นบ้านปูร่วงหลังถูกจีนคุมราคาขายถ่านหิน
เช้าวันนี้ หุ้นบริษัทบ้านปู(BANPU) มีมูลค่าการซื้อขายสูงสุดของวัน  303 ล้านบาท แต่ราคาหุ้นร่วงลงมา 6 บาทซื้อขายที่ 612 บาท หลังจากบริษัทหลักทรัพย์เอเซียพลัส ระบุว่า รัฐบาลจีนได้ออกมาตรการควบคุมราคาถ่านหินในประเทศ โดยจะกำหนดราคาเพดานสูงสุด(ซิลลิง) ส่งผลกระทบต่อผู้ผลิตและจำหน่ายถ่านหินในจีน โดยเฉพาะบริษัทบ้านปู
ปัจจุบันบ้านปูได้ลงทุนธุรกิจถ่านหินในจีน 2 แห่ง  มีกำลังการผลิตรวม 3.2 ล้านต้น หรือคิดเป็นราว 12.3%ของกำลังการผลิตถ่านหินของ บ้านปูทั้งหมด 26 ล้านตัน (23 ล้านตันที่เหลืออยู่ในประเทศอินโดนีเซีย) 
อย่างไรก็ตาม รัฐบาลจีนยังไม่ได้กำหนดรายละเอียด เพียงแต่ให้อ้างอิงราคาขายในตลาด ในขณะนั้น โดยการกำหนดช่วงเวลาใดเวลาหนึ่งเช่น 3 หรือ 6 เดือน
ในสมมติฐานของ เอเซียพลัส นั้นได้ใช้ราคาถ่านหินที่ค่อนข้างระมัดระวังคือเฉลี่ย 75 เหรียญสหรัฐต่อตัน ในปีนี้ และ 80 เหรียญสหรัฐต่อตันในปี 2554 (เพิ่มขึ้นจาก 72 เหรียญฯ ในปี 2552) เทียบกับราคาตลาดที่เฉลี่ยราว 90 เหรียญสหรัฐต่อตัน คาดว่าจะกระทบต่อประมาณการกำไรของ BANPU ไม่มากนัก (กำไรจากประเทศจีนคิดเป็นเพียง 10% ของกำไรทั้งหมด) แต่น่าจะกดดันต่อราคา BANPU ในระยะสั้น โดยมีโอกาสที่ราคาหุ้น บ้านปู จะหลุดลงไปตํ่ากว่า 600 บาทอีกครั้ง นักลงทุกระยะ กลางและยาวแนะนำซื้อเมื่อราคาหุ้นอ่อนตัวลง